Oulun poliisin viiden vuoden ajan ylläpitämä Jepari-chat oli aikansa edelläkävijä, joka palkittiin muun muassa vuoden 2012 Eurocities-innovaatiopalkinnolla. Palvelun kohtaloksi tuli jäädä nopeasti muuttuvan some-maailman jalkoihin.

Poliisi ja Oulun kaupungin viitisen vuotta IRC-Galleriassa pyörittämä Jepari-chat on tullut tiensä päähän. Chatin lopettamisen syynä on kävijämäärien hiipuminen. Jepari-chat keräsi alkuaikoinaan parisataa keskustelijaa. Viime aikoina keskustelijoita on ollut vain 20-30.

Viiden vuoden aikana kymmenet tuhannet nuoret ovat saaneet Jepari-chatissa apua ja opastusta poliisilta ja nuorisotyöntekijältä. Suosituimpia puheenaiheita ovat olleet muun muassa lainsäädäntö, mopoasiat, päihteet ja poliisin ammatti.

Poliisin mukaan keskustelu jatkuu muilla foorumeilla. Uutta poliisin ja nuorisotyön yhteistä some-kanavaa ei kuitenkaan ole suunnitteilla.

Toistaiseksi viimeinen Jepari-chat järjestetään maanantaina 9.12. klo 16 alkaen.